Dôvodová správa

Všeobecná časť


Návrh novely zákona vychádza z predpokladu, že vlastná rozhodovacia činnosť orgánov štátnej správy v oblasti obchodu s vojenským materiálom a kontrola ich realizácie musí úzko vychádzať z jednotnej zahraničnej, obchodnej a bezpečnostnej politiky Slovenskej republiky.


Návrh novely zákona svojim obsahom vytvára jednoznačný rámec podmienok pre podnikanie v oblasti obchodu s vojenským materiálom, ako aj pri udeľovaní licencií na jednotlivé obchodné prípady.


Unifikácia právnych predpisov v oblasti obchodovania  s vojenským materiálom je v rámci jednotného vnútorného trhu Európskej únie dlhodobým procesom. Slovenská republika ako  člen Európskej únie sa tohto procesu zúčastňuje. V súčasnosti platné pravidlá obchodovania záväzné pre všetky členské štáty ustanovujú inštitucionálny rámec výkonu štátnej politiky v danej oblasti a zároveň predstavujú politické záväzky zaangažovaných štátnych subjektov.

Jedným z dokumentov, ktoré sú všetky členské štáty v rámci spoločnej zahraničnej a bezpečnostnej politiky povinné transponovať je i Spoločná akcia Rady z 22. júna 2000, vydaná pri príležitosti adaptácie spoločného zoznamu vojenského materiálu pokrytého Nariadením rady (EK) č. 1334/2000 z 22. júna 2000 a na Spoločný zoznam vojenského materiálu Európskej únie prijatý Radou  17. novembra 2003 v znení Spoločného zoznamu vojenského materiálu Európskej únie schválený Radou  25. apríla 2005 pod č. 2005/C/127/01 vo zväzku 48 Úradného vestníka Európskej únie.


Návrh novely zákona dopĺňa existujúce znenie zákona o ustanovenia, ktoré v ňom doteraz absentujú a to o vydanie medzinárodne dovozného certifikátu, o postup Ministerstva hospodárstva Slovenskej republiky pri tranzite vojenského materiálu, ktorý sa uskutočňuje v časovom období dlhšom ako 7 dní a o povinnosť držiteľov platného povolenia na obchodovanie s vojenským materiálom požiadať Ministerstvo hospodárstva Slovenskej republiky o udelenie licencie na tranzit vojenského materiálu. Oprávnená osoba tak isto požiada Ministerstvo hospodárstva Slovenskej republiky o zmenu špecifikácie vojenského materiálu podľa novo upravenej nomenklatúry. Návrh zákona upravuje aj povinnosti oprávnenej osoby v prípade, ak tejto bolo zrušené alebo zaniklo potvrdenie o priemyselnej bezpečnosti a upravuje aj postup Ministerstva hospodárstva Slovenskej republiky pri rozhodovaní o naložení s vojenským materiálom pri takomto prípade. Novelou zákona sa tak isto rozširuje pôsobnosť orgánov štátnej správy pri udeľovaní povolenia a licencie. Ide o štátny orgán sui generis Slovenskú informačnú službu. Návrh zákona tak isto rozširuje možnosť udelenia administratívno-správnej sankcie.


Predložený návrh zákona je v súlade s Ústavou Slovenskej republiky a s medzinárodnými zmluvami a medzinárodnými záväzkami, ktorými je Slovenská republika viazaná.

Doložka ZLUČITEĽNOSTI

návrhu zákona
s právom Európskych spoločenstiev a s právom Európskej únie

 
 1. Navrhovateľ zákona: vláda Slovenskej republiky.

2. Názov návrhu zákona: Návrh   zákona,   ktorým  sa  mení   a dopĺňa   zákon  č. 179/1998 Z. z. o  obchodovaní  s vojenským materiálom a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov  v znení neskorších predpisov a o doplnení niektorých zákonov a o doplnení zákona č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov.

3. Záväzky Slovenskej republiky vo vzťahu k Európskym spoločenstvám a Európskej únii:
a(  Zo Zmluvy o pristúpení Slovenskej republiky k Európskej únii nevyplývajú v predmetnej oblasti žiadne záväzky.

b)  Zo Zmluvy o pristúpení Slovenskej republiky k Európskej únii nevyplývajú v predmetnej oblasti žiadne prechodné obdobia.

c) Z gestorstva smerníc nevyplývajú pre Slovenskú republiku  v  predmetnej oblasti       žiadne záväzky.

 4. Problematika návrhu zákona:  
 b)  nie je upravená v práve Európskych spoločenstiev

 d)   je upravená v práve Európskej únie – v primárnom práve v čl. 2, 16 a 17 Zmluvy o Európskej únii a z právne nezáväzných dokumentov v Kódexe správania sa štátov Európskej únie pri vývoze zbraní.

 
5. Stupeň zlučiteľnosti návrhu zákona s  právom Európskych spoločenstiev a právom Európskej únie: bezpredmetné
 
6. Gestor (spolupracujúce rezorty): bezpredmetné
7. Účasť expertov pri príprave návrhu zákona a ich stanovisko k zlučiteľnosti návrhu s právom Európskych spoločenstiev a s právom Európskej únie: bez účasti expertov
 
  

Osobitná časť

K bodom 1 a 2


Navrhuje sa rozšírenie ustanovenia § 5 ods. 2 aj o Slovenskú informačnú službu. Vzhľadom na citlivosť obchodovania s vojenským materiálom sa tu žiada potreba, aby Ministerstvo hospodárstva SR bolo povinné vyžiadať si k žiadosti o vydanie povolenia na obchodovanie s vojenským materiálom aj vyjadrenie Slovenskej informačnej služby ešte pred tým, ako samo rozhodne o vydaní povolenia oprávnenej osobe. Ministerstvo hospodárstva  SR podľa § 11 písm. c) zákona o obchodovaní s vojenským materiálom zamietne žiadosť o vydanie povolenia, ak to vyžadujú zahraničnopolitické a bezpečnostné záujmy Slovenskej republiky. Podľa § 2 ods. 1 písm. b) a d) zákona NR SR č. 46/1993 Z. z. o Slovenskej informačnej službe v znení neskorších predpisov, je Slovenská informačná služba oprávnená získavať, sústreďovať a vyhodnocovať informácie o činnosti smerujúcej proti bezpečnosti Slovenskej republiky a informácie o organizovanej trestnej činnosti a terorizme.

K bodu 3


Keďže platnosť potvrdenia o priemyselnej bezpečnosti je podmienkou povolenia, je nevyhnutné, aby malo Ministerstvo hospodárstva SR vedomosť o skutočnosti, že platnosť tohto povolenia bola zrušená alebo zanikla. Oprávnená osoba má povinnosť oznámiť nielen túto skutočnosť, ale aj množstvo skladových zásob vojenského materiálu, aby mohlo Ministerstvo hospodárstva SR rozhodnúť o naložení s ním.

K bodu 4


Dopĺňa sa ďalší dôvod, kedy môže Ministerstvo hospodárstva SR rozhodnúť o zrušení povolenia, a to v prípade zrušenia alebo zániku potvrdenia o priemyselnej bezpečnosti.

K bodu 5


Ustanovenie § 12 obsahuje prípady, kedy Ministerstvo hospodárstva zrušuje povolenie. Takéto povolenie zruší formou rozhodnutia, na ktoré sa nebude vzťahovať správny poriadok. Podstatnými náležitosťami tohto rozhodnutia bude označenie oprávnenej osoby, ktorej povolenie sa ruší, spôsob naloženia s vojenským materiálom, ktorý má oprávnená osoba na základe zrušovaného povolenia a tiež lehota, počas ktorej oprávnená osoba s takýmto skladovým vojenským materiálom naloží stanoveným spôsobom.  Ak oprávnená osoba nenaloží s vojenským materiálom tak, ako jej to stanoví Ministerstvo hospodárstva Slovenskej republiky vo svojom rozhodnutí v lehote ním ustanovenej vojenský materiál od nej prevezme Ministerstvo obrany Slovenskej republiky a postupuje tak, ako je to upravené v ods. 5 § 12.

K bodom 6 až 8


Rovnaký právny režim ako v prípade § 5 navrhujeme zaviesť aj pri posudzovaní žiadosti o udelenie licencie ministerstvom hospodárstva. V právnom režime udeľovania licencie zároveň navrhujeme, aby Ministerstvo hospodárstva SR bolo povinné vyžiadať si  vyjadrenia určených ústredných orgánov štátnej správy a Slovenskej informačnej služby a nahradiť tak doterajší právny režim, ktorý má fakultatívny charakter.

K bodu 9

V doterajšom znení § 18 absentovalo ustanovenie, týkajúce sa vzoru a formy certifikátu konečného užívateľa vojenského materiálu a medzinárodného dovozného certifikátu, ktoré je Ministerstvo hospodárstva SR v súlade s týmto paragrafom oprávnené vydávať. Tento formálny nedostatok bude odstránený novozavedeným odsekom 3, v nadväznosti na ktorý bude vzor aj forma oboch dokumentov ustanovený všeobecne záväzným právnym predpisom  Ministerstva hospodárstva SR.

K bodu 10

Vloženie nového odseku odstráni formálny nedostatok § 22 písm. c), v zmysle ktorého sa nevyžaduje licencia na tranzit vojenského materiálu cez územie Slovenskej republiky v prípade, ak tranzit prebehne v lehote kratšej ako 7 dní. Doteraz platné zákonné znenie však neriešilo prípady, keď sa tranzit uskutoční v dlhšej časovej lehote. Nový odsek 2 preto ustanovuje povinnosť prepravcu požiadať v takýchto prípadoch Ministerstvo hospodárstva Slovenskej republiky o udelenie tranzitnej licencie. Jej vzor a forma bude ustanovená všeobecne záväzným právnym predpisom Ministerstva hospodárstva Slovenskej republiky.

K bodu 11


Zákonom č.  318/2005 Z. z. sa novelizoval zákon č. 179/1998 Z. z. o obchodovaní s vojenským materiálom a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov. Podľa tejto novely Ministerstvo hospodárstva Slovenskej republiky každoročne vypracúva súhrnnú výročnú správu o obchode s vojenským materiálom, ktorú predkladá Národnej rade Slovenskej republiky a má utajený charakter a výročnú správu, ktorá má verejný charakter.
 Súhrnná výročná správa sa za predchádzajúci kalendárny rok  predkladá do 30. apríla nasledujúceho roka s obsahom uvedeným v § 23 ods. 8 a výročná s obsahom uvedeným v odseku 9.  Ustanovenia § 28 ods. 8 a 9 sú v písmenách a), b) a c) identické, pričom medzi ustanovením odseku 8 a 9 je právny a logický rozpor, kým údaje podľa ods. 8 § 23 písmená a), b), c) majú utajený charakter, tie isté údaje uvedené v ods. 9 § 23 v písmenách a), b), c) sa uverejňujú na internetovej stránke, čo znamená, že tieto ustanovenia sa vzájomne vylučujú a bolo potrebné tento rozpor odstrániť. Preto dochádza k odstráneniu uvedeného rozporu.

K bodu 12


Navrhuje sa zmena termínu pre výročnú správu z 30. apríla na 31. decembra, pretože vypracovanie takejto správy je náročné na spracovanie a vyžaduje si podstatne dlhší čas ako v prípade súhrnnej správy.

K bodu 13

Ustanovenie o sankcii za nesplnenie zákonom stanovenej povinnosti sa do zákona vkladá v súvislosti s novým § 10 ods. 6, § 22 ods.2 a § 27c ods. 1 a 2 a  27d.

K bodu 14


Ustanovuje sa použitie všeobecného predpisu o správnom konaní na rozhodovanie o vydanie povolenia podľa § 11 a na rozhodovanie o zamietnutie žiadosti o licenciu podľa § 19, ale súčasne sa ustanovuje výnimka, ktorá sa týka odôvodnenia týchto rozhodnutí. Odôvodnenie nebude mať náležitosti podľa § 47 ods. 3 správneho poriadku, ale ak sa žiadosť zamietne, uvedie sa len, že o zahranično-politický záujem alebo bezpečnostný záujem Slovenskej republiky. V týchto prípadoch vzhľadom na charakter informácií, ktoré môžu viesť k takémuto rozhodnutiu nie je vhodné, aby boli uvádzané do odôvodnenia rozhodnutia.

K bodu 15


Prax ukazuje, že na území Slovenskej republiky sú aj právnické osoby, ktoré vlastnia vojenský materiál, ale ku dňu účinnosti tohto zákona nepožiadali o vydanie povolenia na obchodovanie s vojenským materiálom. Ustanovenie § 27c nemá za úlohu obmedziť výkon vlastníckeho práva k vojenskému materiálu. Ide o administratívno-registračný akt, aby Slovenská republika ako člen Európskej únie a člen Organizácie spojených národov mala prehľad o množstve vojenského materiálu, ktorý sa na území Slovenskej republiky nachádza. Prechodné ustanovenie umožňuje právnickým osobám v lehote šiestich mesiacov nahlásiť vojenský materiál, ktorý vlastnia bez toho, aby im bola uložená administratívno-správna sankcia alebo aby bolo s vojenským materiálom naložené inak. 


Pri plnení záväzkov, vyplývajúcich z členstva v Európskej únii sa Slovenská republika zaviazala prijať do svojho právneho poriadku zoznam vojenského materiálu, identický s európskym zoznamom, využívaným všetkými členskými krajinami. Tento záväzok sa odzrkadľuje v prijatí všeobecne záväzného právneho predpisu, ktorým sa mení a dopĺňa výnos MH SR č.  1/2003, ktorým sa vykonávajú niektoré ustanovenia zákona   č.  179/1998  Z. z. o obchodovaní s vojenským materiálom a o doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, v znení neskorších predpisov. Za účelom dosiahnutia zhody medzi novým zoznamom vojenského materiálu a špecifikáciou, uvedenou v platných povoleniach na obchodovanie s vojenským materiálom je potrebné, aby držitelia platných povolení požiadali Ministerstvo hospodárstva Slovenskej republiky o zmenu povolení s novou klasifikáciou vojenského materiálu. Ministerstvo hospodárstva Slovenskej republiky uskutoční požadovanú zmenu bez akéhokoľvek správneho poplatku. Všeobecne záväzným právnym predpisom, ktorým sa vydáva nový zoznam vojenského materiálu, bude zároveň stanovený aj vzor žiadosti o zmenu špecifikácie vojenského materiálu v platných povoleniach na obchodovanie s vojenským materiálom.

K Čl. II


Doterajšia právna úprava neustanovuje povinnosti podnikateľa uvedené v navrhovanom znení § 47 ods. 6 a ods. 7. Prijatím tejto novely sa docieli zvýšenie bezpečnosti prepravy zbraní a streliva na území Slovenskej republiky a operatívnejšieho riešenia vzniknutých nepredvídaných udalostí. Stáva sa, že cez územie Slovenska je prepravovaný plne naložený kamión funkčných krátkych strelných zbraní alebo zbraní kategórie A a jeho posádku tvorí iba vodič kamiónu. Vzniká tu potencionálne nebezpečie, že takýto tovar bude predmetom krádeže a nasledovného zneužitia na páchanie trestnej činnosti, resp. ohrozenia bezpečnosti chránených osôb zabezpečovaný službou ochrany určených osôb Policajného zboru (napríklad aj pri prevoze raketových hlavíc).
K Čl. III

Navrhuje sa účinnosť zákona od  1. decembra  2005.

